Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 84/13/6613	Žiar nad Hronom, 4.4.2013
EEČ : 2-52-50-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zákonný otec XXXXX, nar. XXXXX, hoci bol rozsudkom Okresného súdu XXXXX č. 10P 338/07-48 zo dňa 27.02.2008, ktorý nadobudol právoplatnosť dňa 26.03.2008, zaviazaný prispievať na jeho výživu sumou 66,38 € (2.000,- Sk) mesačne, počnúc dňom 01.10.2007 vždy do 15-eho dňa v mesiaci vopred k rukám matky XXXXX, XXXXX a v období od 01.06.2011 do 20.04.2012, ako aj v mesiaci august mal prispievať na výživu svojho syna XXXXX sumou 30% zo životného minima, si túto vyživovaciu povinnosť v období od 01.06.2011 až doposiaľ neplnil, čím zapríčinil za toto obdobie v  neprospech  XXXXX  dlh na výživnom v celkovej výške 909,35 €, 

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX uznesením sp. zn. ČVS: ORP-1346/ZH-ZH-2012 zo dňa 18.01.2013 podľa § 199 ods. 1 Trestného poriadku začal trestné stíhanie a podľa § 206 ods. 2 Trestného poriadku vzniesol obvinenie XXXXX, nar. XXXXX XXXXX, trvale bytom XXXXX, XXXXX, za prečin zanedbania povinnej výživy podľa § 207 ods. 1 Trestného zákona na tom skutkovom základe, že ako zákonný otec XXXXX, nar. XXXXX, hoci bol rozsudkom Okresného súdu XXXXX č. 10P 338/07-48 zo dňa 27.02.2008, ktorý nadobudol právoplatnosť dňa 26.03.2008, zaviazaný prispievať na jeho výživu sumou 66,38 €(2.000,- Sk) mesačne, počnúc dňom 01.10.2007 vždy do 15-eho dňa v mesiaci vopred k rukám matky XXXXX, XXXXX a v období od 01.06.2011 do 20.04.2012, ako aj v mesiaci august mal prispievať na výživu svojho syna XXXXX sumou 30% zo životného minima, si túto vyživovaciu povinnosť v období od 01.06.2011 až doposiaľ neplnil, čím zapríčinil za toto obdobie v  neprospech  XXXXX  dlh na výživnom v celkovej výške 909,35 €.

V prípravnom konaní boli vypočutí: obvinený XXXXX, svedok poškodený XXXXX, svedkyňa XXXXX. Do vyšetrovacieho spisu boli ďalej zabezpečené potrebné listinné dôkazy, a to: rozsudok Okresného súdu XXXXX č. 10P 338/07-48 zo dňa 27.02.2008, fotokópia poštovej poukážky – podacie číslo 5037 zo dňa 11.03.2013, výpis z Ústrednej evidencie priestupkov Ministerstva vnútra SR, správa z Obvodného úradu, odbor všeobecnej vnútornej správy XXXXX, správy ÚPSVaR XXXXX, správa Mestského úradu XXXXX, správa Sociálnej poisťovne XXXXX, odpis registra trestov na obvineného.

Z rozsudku Okresného súdu XXXXX č. 10P 338/07 - 48 zo dňa 27.02.2008, ktorý nadobudol právoplatnosť dňa 26.03.2008, vyplýva, že súd obvinenému XXXXX zvýšil vyživovaciu povinnosť otca XXXXX zo sumy 33,19 € (1.000,- Sk) na sumu 66,38 € (2.000,- Sk), ktoré takto zvýšené výživné je otec povinný zasielať vždy do 15-eho dňa v mesiaci vopred k rukám matky maloletého dieťaťa.

Obvinený XXXXX vo svojej výpovedi uviedol, že si je vedomý, že vyživovaciu povinnosť, ktorá mu bola určená rozhodnutím Okresného súdu XXXXX si neplnil od roku 2010, pričom naposledy zaplatil výživné v auguste vo výške 210,- €. Od tej doby pracoval len na brigády a dohody, jeho príjem bol veľmi nízky, dokonca mu vznikol dlh, aby mal z čoho zaplatiť podnájom. Dlžné výživné vo výške 909,35 €, vrátane výživného za mesiac marec 2013 však uhradil a to dňa 11.03.2013. Túto skutočnosť preukázal aj ústrižkom poštovej poukážky, z ktorej bola vyhotovená fotokópia do vyšetrovacieho spisu.

Svedok – poškodený XXXXX vo výpovedi zo dňa 14.03.2013 potvrdil, že obvinený XXXXX dňa 11.03.2013 uhradil dlžné výživné v celkovej výške 909,35 € a zaplatil aj výživné za mesiac marec 2013. 

Z fotokópie poštovej poukážky nachádzajúcej sa vo vyšetrovacom spise (č. l. 32) vyplýva, že obvinený XXXXX uhradil dňa 11.03.2013 sumu 976,- €.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Vzhľadom k tomu, že obvinený XXXXX dodatočne uhradil dlh na výživnom v plnej výške a neplnenie si vyživovacej povinnosti nemalo trvalo nepriaznivé následky na výživu oprávnenej osoby rozhodla som tak, ako je uvedené vo výrokovej časti tohto uznesenia a   trestné  stíhanie  som  podľa  §  215  ods.  1  písm.  h)  Trestného  poriadku z a s t a v i l a.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ing. Alexandra Tužinská
prokurátorka